বর্ধমানে চলল গুলি! কাউন্সিলর সহ আহত আরও অনেক

বর্ধমান: ভরসন্ধায় বর্ধমান শহরে চলল গুলি। শনিবার সন্ধ্যার এই ঘটনায় ব্যাপক চাঞ্চল্য ছড়াল বর্ধমানের ১৮ নম্বর ওয়ার্ডের গোলাহাটে। গুলি চলার পাশাপাশি দু’পক্ষের সংঘর্ষের ঘটনায় বেশ কয়েকজন জখম হয়। তাদের মধ্যে দু’জনকে ভর্তি করা হয় বর্ধমান মেডিকেল কলেজ হাসপাতালে। আহতদের মধ্যে রয়েছেন ১৮ নম্বর ওয়ার্ডের কাউন্সিলর প্রদীপ রহমানের মামা শানে আলম। তিনি বর্ধমান মেডিকেল কলেজ হাসপাতালে ভর্তি আছেন বলে সূত্রের খবর।

সূত্রের খবর, মাস খানেক ধরে ১৮ নম্বর ওয়ার্ডের গোলাহাটে একটি পুকুর ভরাট নিয়ে বিবাদ চলছিল। অভিযোগ, শিল্পপতি সাবির আলি বাড়ির ভিতরে থাকা একটি পুকুর রাতারাতি বুজিয়ে নেওয়া হচ্ছিল। এই নিয়ে কাউন্সিলর প্রদীপ রহমানের গোষ্ঠীর লোকজনের সঙ্গে প্রায় প্রতিদিনই অশান্তি শুরু হয়েছিল সাবির আলির লোকজনের সঙ্গে।

আরও পড়ুন: তৃণমূলের গোষ্ঠী দ্বন্দ্ব, গোবর লেপে ‘শুদ্ধিকরণ’ পার্টি অফিসে!

কাউন্সিলর প্রদীপ রহমানের অভিযোগ, পাড়ায় পার্টি অফিসে মিটিং চলছিল।মিটিং শেষে বাড়ি ফেরার পথে সাবির আলির মেয়ে, ছেলে সহ বেশ কয়েকজন অর্তকিতে আক্রমণ চালায়। হামলায় তার মামা শানে আলম ও সেখ ফিরোজ জখম হয়। অন্যদিকে, সাবির আলির মেয়ে শবনম শাহির পাল্টা অভিযোগ কাউন্সিলর প্রদীপ রহমানের লোকজন একত্রিত হয়ে তাদের বাড়িতে হামলা চালায়। তারা একসঙ্গে প্রায় এক থেকে দেড়শো লোক ছিল। বাড়ির একটি দরজা ভেঙে ঢুকে যাচ্ছিল।তখন নিরুপায় হয়ে তাদের বাড়িতে থাকা নিরাপত্তা কর্মী তার লাইসেন্স প্রাপ্ত বন্দুক থেকে এক রাউণ্ড গুলি ছোড়ে। আর তাতেই তারা ভয়ে পালিয়ে যায়।

রাতে বর্ধমান মেডিকেল কলেজ হাসপাতালে ভর্তি থাকা জখমদের দেখতে যান বিধায়ক খোকন দাস। ঘটনার খবর পেয়ে বর্ধমান থানার পুলিশ যায় গোলাহাটে।