ফের অসুস্থ বিএলও, হাসপাতাল থেকে ফিরেই কাজে যোগ

পূর্ব বর্ধমান: ভোটার তালিকা সংশোধন পর্বে অতিরিক্ত চাপ ও দীর্ঘ কর্মঘণ্টার জেরে অসুস্থ হয়ে পড়লেন পূর্ব বর্ধমানের ভাতার বিধানসভা কেন্দ্রের ১৯ নম্বর বুথের বিএলও রমেন্দ্রনাথ রায় (৫৯)। শনিবার গভীর রাতে হঠাৎ শারীরিক অবস্থার অবনতি হলে তাঁকে গুসকরা হাসপাতালে ভর্তি করা হয়। চিকিৎসার পর কিছুটা সুস্থ হতেই রবিবার সকালেই ফের কাজে যোগ দেন ওই কর্মী।

জানা গিয়েছে, রমেন্দ্রনাথবাবু রামচন্দ্রপুর গ্রামের বাসিন্দা ও ছাতিমডাঙ্গা আদিবাসীপাড়া প্রাথমিক বিদ্যালয়ের প্রধান শিক্ষক। পাশাপাশি রামচন্দ্রপুর কলোনী এলাকার ১৯ নম্বর বুথের বিএলও হিসেবেও দায়িত্ব পালন করছেন তিনি। এলাকাবাসীর অধিকাংশই জনমজুর ও প্রান্তিক কৃষক হওয়ায় তাঁরা ভোরে কাজের উদ্দেশ্যে বেরিয়ে পড়েন। ফলে রাতে তাঁদের বাড়ি বাড়ি গিয়ে এনুমারেশন ফর্ম সংগ্রহ করতেই হচ্ছে রমেন্দ্রনাথবাবুকে। সেইসঙ্গে নেটওয়ার্ক সমস্যার কারণে রাত জেগে ডিজিটাইজেশনের কাজ করা তাঁর নিত্যদিনের রুটিন হয়ে দাঁড়িয়েছে।

আরও পড়ুন: পিছিয়ে গেল খসড়া ভোটার তালিকা প্রকাশের দিনক্ষণ, বিজ্ঞপ্তি প্রকাশ করে আর কী জানাল কমিশন?

স্ত্রী আশালতা দেবী জানান, শনিবার গভীর রাত আড়াইটে নাগাদ রমেন্দ্রনাথবাবু হঠাৎ বুকে ব্যথা ও বমিভাব অনুভব করে তাঁকে ডাকেন। তড়িঘড়ি স্থানীয়দের সহায়তায় গাড়ি ভাড়া করে গুসকরা হাসপাতালে নিয়ে যাওয়া হয়। সেখানে স্যালাইন ও অক্সিজেন দেওয়া হলে কিছুটা সাফল্য মেলে। সাত ঘণ্টা চিকিৎসার পর চিকিৎসকেরা বিশ্রামের পরামর্শ দিলেও রবিবার সকালেই তিনি বাড়ি ফিরে কাজের জন্য তৈরি হয়ে যান। ওই বিএলও বলেন, “ডাক্তাররা বিশ্রাম নিতে বললেও উপায় নেই। সাধারণ মানুষের স্বার্থে কাজ করতেই হবে। বিশেষ করে আমার এলাকার বহু ভোটারের নাম এখনও তালিকায় নেই। উর্ধ্বতন কর্তৃপক্ষও যথাসাধ্য সহযোগিতা করছেন।”